Ginger Reyes

Ginger Reyes, ezkontzaz Ginger Pooley, artistikoki Ginger Sling (Long Beach, Kalifornia, AEB,1977ko apirilaren 22a) rock alternatiboko baxu- eta gitarra-jotzaile estatubatuarra da. 2007 eta 2010 artean The Smashing Pumpkins taldeko kidea izan zen.

 Bizitza 
Aita mexikarra eta ama perutarra du. Bigarren hezkuntzatik darama bandetan jotzen eta musika idazten. Gogoratu duenez, baxuarekin izan zuen lehen kontaktua festa batean izan zen, lagun bat baxua jotzen ari zela. Berehala maitemindu zen instrumentu horrekin. Gustatzen zitzaizkion kantu askotan haren soinuari erreparatzen hasi zen eta klaseak hartzea erabaki zuen, harik eta Eguberri hartan aitak baxu bat oparitu zion arte. Une hartatik ez zuen inoiz instrumentu hori utzi.

 Musikari ibilbidea 
The Halo Friendlies punk pop talde kaliforniarreko kidea izan zen, 2001ean hasi zen taldea, eta hainbat tour egin zituzten Ameriketako Estatu Batuetan, Vans Warped Tour esaterako, Good Charlotte eta Funeral for a Friend taldeekin. Gainera, Europan zehar ibili zen Erresuma Batuan, Alemanian eta hain komertzialak ez ziren Bosnia eta Kosovon, besteak beste. The Halo Friendlies taldeak disko bat kaleratu zuen, eta Freaky Friday filmaren soinu bandarako abesti bat grabatu zuten. 2001 eta 2002 artean, Gingerrek Lo Ball bandarako ere jo zuen, eta, hainbat musikarirekin lan egiteko aukera izan zuen, besteak beste, John Porter (The Smiths, Morrissey) eta Michael Beinhorn (Hole).

2004-2006 urteetan, Gingerrek bere musika propioa grabatu zuen Ginger Sling izenpean eta "The Room" izeneko bost abestiko EP bat kaleratu zuen eta "Laguna Beach Demos" izeneko demo taldea sortu zuen. The Real World, Making the Band, Pimp My Ride, Meet the Barkers eta Laguna Beach bezalako telesailetan agertu zen bere musika. Sky High filmerako  "Can't Stop the World" izeneko abestia grabatu zuen.

Besteak beste, Fender Musical Instruments Corporation USAk eta Hurley Internationalek babestu dute Ginger.

 Smashing Pumpkins 
2007. urtetik Smashing Pumpkinsen talde berriaren parte izan zen, D'arcy Wretzky (1988-1999) eta Melissa Auf Der Maur (2000) baxu jotzaileen ordez.

Gingerrek lagun baten bidez ezagutu zuen Billy Corgan, eta harexek kontatu zion abeslaria The Smashing Pumpkins berrantolatzen ari zela eta baxu bat behar zuela. Gingerrek zera esan zuen Corgani eta berari buruz: "Hitz egiten eta adiskide izaten hasi ginen, bera kide berrientzako entzunaldiekin hasi aurretik. Hasiera-hasieratik, oso konexio ona izan zen".

Baxu-jotzaileak, gainera, Corganen taldean sartuta amets bat egia bihurtu zuela esan zuen; izan ere, Billy talde horrekin bere ibilbideko onenean zegoenean, bera artean eskolan zegoen nerabea baino ez zen. Sasoi hartako kantuen soinua gogoratzen dzuen; denok abesten zuten, haren bideoak ikusten zituzten, bera bezalakoa izan nahi zuten pixka bat.

Hala ere, gogoratu zuen Billyk zera esan ziola Gingerri, Melissa Auf der Maur eta D’Arcy Wretzkyren ostean, ez zuela beste emakumerik behar taldean. Baina Gingerrek uste zuen "banda horrek hobeto funtzionatzen zuela baxuan zegoen neska batekin". Baxu-jotzailearentzat, talde horretan egotea beste liga batean egotea bezalakoa izan zen, hilabete batzuk lehenago, berak kargatu behar baitzuen bere ekipo osoa furgonetan. Nicole Fiorentinok ordezkatu zuen taldean.

Eragile nagusien artean izan ditu, besteak beste, The Beatles, Elvis Costello, Superdrag eta Elliott Smith.

 Erreferentziak 

 Kanpo estekak 

 Ginger Sling MySpace
 The Halo Friendlies MySpace
 Smashing Pumpkinsen foroa gaztelaniaz

Kategoria:Chicagotarrak
Kategoria:Emakume musikariak
Kategoria:Rock musikariak
Kategoria:Ameriketako Estatu Batuetako baxu-jotzaileak
Kategoria:Baxu-jotzaileak
Kategoria:Gitarra-jotzaileak
Kategoria:Emakume abeslariak